LIETUVOS RESPUBLIKOS ŪKIO MINISTERIJA

Biudžetinė įstaiga, Gedimino pr. 38, LT-01104 Vilnius, tel.: 8 706 64 845, 8 706 64 868,
faks. 8 706 64 762, el. p. kanc@ukmin.lt, http://ukmin.lrv.lt.

Duomenys kaupiami ir saugomi Juridinių asmenų registre, kodas 188621919

Lietuvos Respublikos Vyriausybei	2018-12-	Nr. (37.2-35)-3-

dėl LIETUVOS RESPUBLIKOS VYRIAUSYBĖS NUTARIMO PROJEKTO

Vadovaudamasi Valstybės turtinių ir neturtinių teisių įgyvendinimo valstybės valdomose įmonėse tvarkos aprašo, patvirtinto Lietuvos Respublikos Vyriausybės 2012 m. birželio 6 d. nutarimu Nr. 665 „Dėl Valstybės turtinių ir neturtinių teisių įgyvendinimo valstybės valdomose įmonėse tvarkos aprašo patvirtinimo“, (toliau – Aprašas) 16 punktu, Lietuvos Respublikos ūkio ministerija (toliau – Ūkio ministerija), gavusi viešosios įstaigos „Stebėsenos ir prognozių agentūra“ (toliau – VšĮ SIPA), kuri atlieka su valstybės valdomų įmonių valdymo politikos įgyvendinimu susijusias funkcijas, nustatytas Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 23 straipsnyje, pasiūlymus, teikia Lietuvos Respublikos Vyriausybės nutarimo „Dėl valstybės valdomų įmonių siektinų pelningumo rodiklių 2019–2021 metams nustatymo“ projektą (toliau – Nutarimo projektas).

Nutarimo projekto tikslas – patvirtinti valstybės valdomų įmonių siektinas vidutines metines nuosavo kapitalo kainas 2019–2021 metams.

I. Sprendžiama problema	Valstybės valdomų įmonių siektinų vidutinių metinių nuosavo kapitalo kainų patvirtinimas 2019–2021 metams.
II. Siūlomos priemonės	1. Nurodytam 3 metų laikotarpiui valstybės valdomų įmonių siektinas vidutines metines nuosavo kapitalo kainas tvirtina Lietuvos Respublikos Vyriausybė ūkio ministro teikimu. Atsižvelgę į VšĮ SIPA atliktus valstybės valdomų įmonių individualius vertinimus, siūlome valstybės valdomoms įmonėms patvirtinti Nutarimo projekte nurodytas siektinas vidutines metines nuosavo kapitalo kainas 2019–2021 metams. Atlikdama minėtuosius individualius vertinimus, VšĮ SIPA išanalizavo valstybės valdomoms įmonėms iškeltus tikslus, jų veiklos specifiką, rinkos sąlygas, kuriomis veikia įmonės, ir kitus aktualius veiksnius, kurie turi įtakos valstybės valdomos įmonės pelningumui ir į kuriuos neatsižvelgiama naudojant standartinį CAPM modelį. 2. Atkreipiame dėmesį, kad, vadovaudamiesi Aprašo 16 punktu ir atsižvelgdami į pridedamą VšĮ SIPA Ataskaitą dėl siektinų vidutinių nuosavo kapitalo kainų nustatymo 2019–2021 metams (toliau – VšĮ SIPA Ataskaita), valstybės valdomoms įmonėms, nevykdančioms ūkinės komercinės veiklos arba vykdančioms nereikšmingą ūkinę komercinę veiklą, siektinų vidutinių nuosavo kapitalo kainų nustatyti nesiūlome. 3. Pažymime, kad Valstybinė kainų ir energetikos kontrolės komisija (toliau – VKEKK) nustato svertinės kapitalo kainos rodiklius tuo atveju, kai valstybės valdomoms įmonėms, kurių teikiamų paslaugų kainos yra reguliuojamos VKEKK, dėl pasikeitusios tvarkos siūloma siektina nuosavo kapitalo kaina taptų nepasiekiama, todėl siektina nuosavo kapitalo kaina bus vertinama atsižvelgiant į pasikeitusius VKEKK reikalavimus. 4. Kartu teikiame Vyriausybės pasitarimo protokolo projektą, kuriuo siūlome pavesti valstybei atstovaujančioms institucijoms, valstybės valdomai įmonei nepasiekus vidutinės siektinos metinės nuosavo kapitalo kainos rodiklio, imtis atitinkamų veiksmų, t. y. gauti iš valstybės valdomos įmonės kolegialaus valdymo organo, jeigu tokio nėra, – iš vienasmenio valdymo organo rašytinį paaiškinimą apie priežastis, kodėl nepasiektas atitinkamas rodiklis, ir veiksmus, kurių bus imtasi siekiant geresnių įmonės veiklos rezultatų. Taip pat įpareigoti raštu įvertinti, ar iš valstybės valdomos įmonės kolegialaus valdymo organo, jeigu tokio nėra, – iš vienasmenio valdymo organo buvo gautas rašytinis paaiškinimas apie priežastis, kodėl nepasiektas atitinkamas rodiklis, ir veiksmus, kurių bus imtasi siekiant geresnių įmonės veiklos rezultatų, bei pateikti VšĮ SIPA nurodytus dokumentus.
III. Priemonių kaštai	Siūlomoms nuostatoms įgyvendinti papildomų valstybės, savivaldybių biudžetų ir kitų valstybės įsteigtų fondų lėšų nereikės.
IV. Nauda visuomenei	Patvirtinus siūlomas siektinas vidutines metines nuosavo kapitalo kainas tikimasi valstybės valdomų įmonių verslo vertės augimo ir dividendų ar pelno įmokos pajamingumo didėjimo, siekiant užtikrinti tinkamą valstybės investuoto kapitalo grąžą.

Nutarimo projektas 2018 m. rugsėjo 26 d. raštu Nr. (37.2-35)-3-3854 pateiktas institucijų išvadoms. Išvadas dėl Nutarimo projekto pateikė Lietuvos Respublikos aplinkos ministerija, Lietuvos Respublikos energetikos ministerija, Lietuvos Respublikos finansų ministerija, Lietuvos Respublikos krašto apsaugos ministerija, Lietuvos Respublikos kultūros ministerija, Lietuvos Respublikos susisiekimo ministerija, Lietuvos Respublikos sveikatos apsaugos ministerija, Lietuvos Respublikos teisingumo ministerija, Lietuvos Respublikos vidaus reikalų ministerija, Lietuvos Respublikos žemės ūkio ministerija, Lietuvos bankas ir valstybės įmonė Turto bankas. Sutinkame atsižvelgti į Lietuvos Respublikos krašto apsaugos ministerijos 2018 m. spalio 10 d. raštu Nr. (37.2-35)12-01-1461 pateiktą siūlymą nenustatyti valstybės įmonei „Infostruktūra“ siektinos vidutinės metinės nuosavo kapitalo kainos, kadangi šią įmonę planuojama iki 2019 m. liepos mėnesio pertvarkyti į biudžetinę įstaigą. Dėl Lietuvos Respublikos finansų ministerijos 2018 m. spalio 18 d. raštu Nr. ((27.18E-02)-5K-1817490)-6K-1805506 ir valstybės įmonės Turto banko 2018 m. spalio 22 d. raštu Nr. (14.5-44)-SK4-13653 pateiktų pastabų ir pasiūlymų, į kuriuos neatsižvelgta, teikiama derinimo pažyma. Kitos institucijos pastabų ir pasiūlymų neturėjo.

Priėmus Nutarimo projektą, neigiamų pasekmių nenumatoma.

Vadovaujantis Numatomo teisinio reguliavimo poveikio vertinimo metodikos, patvirtintos Lietuvos Respublikos Vyriausybės 2003 m. vasario 26 d. nutarimu Nr. 276 „Dėl Numatomo teisinio reguliavimo poveikio vertinimo metodikos patvirtinimo“, 4 punktu, numatomo teisinio reguliavimo poveikio vertinimas neatliekamas.

Nutarimo projektas konsultacijoms su visuomene buvo paskelbtas Lietuvos Respublikos Seimo kanceliarijos teisės aktų informacinėje sistemoje, kur visuomenė per 7 darbo dienas nuo Nutarimo paskelbimo galėjo pateikti pastabų ir pasiūlymų. Pastabų ir pasiūlymų iš visuomenės negauta.

Nutarimo projektą ir susijusią medžiagą parengė Ūkio ministerijos Įmonių teisės ir verslo aplinkos gerinimo departamento (direktorė Milda Kaupelienė, tel. 8 706 64 747, el. p. milda.kaupeliene@ukmin.lt) Valstybės valdomų įmonių politikos skyriaus (vedėja Laurentina Garbauskienė, tel. 8 706 64 879, el. p. laurentina.garbauskiene@ukmin.lt) vyriausiasis specialistas Vaidotas Rudokas (tel. 8 706 64 742, el. p. vaidotas.rudokas@ukmin.lt).

PRIDEDAMA:

Lietuvos Respublikos Vyriausybės nutarimo „Dėl valstybės valdomų įmonių siektinų pelningumo rodiklių 2019–2021 metams nustatymo“ projektas, 4 lapai.

Lietuvos Respublikos Vyriausybės pasitarimo protokolo projektas, 1 lapas.

Valdymo koordinavimo centro parengtos Ataskaitos dėl siektinų vidutinių nuosavo kapitalo kainų nustatymo 2019–2021 metams kopija, 24 lapai.

Suinteresuotų institucijų išvadų dėl siektinų vidutinių nuosavo kapitalo kainų 2019–2021 metams kopijos, 15 lapų.

Ūkio ministras	Virginijus Sinkevičius

Vaidotas Rudokas, tel. 8 706 64 742, el. p. vaidotas.rudokas@ukmin.lt